Lelkek

1983 május 14-én, a Montauk légibázison végrehajtott kísérlet során egy csoportnyi hadbíróság előtt elítélt katonát használtak fel tudományos célokra. Azokat, akik ebben a bizonyos kísérletben részt vettek, majd a kísérlet során nyomuk veszett, *lelkek*nek hívták.

Két évvel a történtek után halottnak nyilvánították őket.

## A lelkek névsora

A vezetéknevek a gyászoló családok kérésére nem kerülnek közlésre.

### Florence. K.

* 1980-ban került hadbíróság elé.
* Őrnagyi rangot birtokolt.
* Katonai orvosként szolgált.
* Egy iráni bevetés alkalmával bezárta parancsnoka és csapata mögött az ajtót, mert tudta, csapdába sétálnak. Hat embere halt meg aznap, de ő megmenekült.

### Christina H.

* 1980-ban került hadbíróság elé.
* A légierő ezredeseként szolgált.
* A Saskarom hadműveletben vett részt, mint helikopterpilóta.
* Amikor felszállást hajtott végre, megdőlt a helikoptere balra, becsapódva egy alatta álló C-130-as teherszállítóba. Mind a két jármű felrobbant. Összesen 8-an haltak meg.

### Brandon "B-B" S.

* 1979-ben szolgált Afganisztánban tizedesi ranggal a szovjetek ellen.
* Egy rutin őrjárat alkalmával aknára futott a járművük.
* Az osztag parancsnoka segítséget hívott, és egészen az erősítés érkezésééig elrendelte a pozíció védelmét.
* Hamarosan gránátok csapódtak be a közelükben, és a kavarodásban Brandon inkább menekülőre fogta.
* Az 5 fős osztagból 2 ember élte túl: maradandó sérüléssel a parancsnok, és persze Brandon.
* 1 éven keresztül bolyongott az afgán sivatagban egy légpuskával, amit egy beduin gyerektől lopott...
* 1981-ben hadbíróság elé került. Nem kért bocsánatot a parancsnokától.

### Laurence "Fehér félelem" B.

* Ezredesként szolgált 1980-ban az amerikai haditengerészetnél.
* A USS White Fright kapitánya volt 1981-től.
* Legelső bevetésükön egy kambodzsai felségvizeken fenyegető kalózhajót kellett hatástalanítania.
* Laurence kapitány bemérte a célpontot navigációs tisztjeinek segítségével, és hajóját teljes gőzzel a kalózhajó felé irányította.
* Egyre közeledtek felé.
* Egyre közeledtek.
* Nem jött parancs a lassításra.
* Egyre közeledtek.
* Egyre...
* Miután sikeresen keresztülszelték a gyenge anyaggal borított kalózhajót, és a kapitány még csak hátra ügyet sem vetett az egészre, az első tiszt vette át a parancsnokságot.
* Hadbíróság elé állították a rettenthetetlen kapitányt, akiről kiderült, hogy valójában nem is látta a hajót...

### Michael "Pepper" B.

* 1981-ben a Columbia űrrepülőprogram egyik pilótajelöltje volt.
* Kapitányi ranggal alkalmas volt arra, hogy John Young mellett ő irányítsa a gépet.
* Robert Crippent rendszeresen lekörözte a teszteken és próbákon.
* Az utolsó szimulációs tesztre becsempészett magával egy jó borsos szalámis szendvicset.
* A szimulációs űrkabint két hétre le kellett állítani a javítások miatt: széttüsszentette.
* 1981 májusában a hadbíróság várta tárt karokkal.

### Benjamin K.

* 1978-tól kezdve katonai szolgálatot teljesített egy szigorúan titkos kísérleti erőműben.
* 1979-ben az objektum parancsnokává tették meg.
* 1980-ban súlyos depresszióban szenvedett, és azzal fenyegették a hadsereg orvosai, hogy le kell mondania tisztségéről.
* 1980-ban egy borús szeptemberi napon úgy döntött, hogy kigyógyítja magát a depresszióból: a kísérleti erőmű hőmagját maximumra hevítette, betette kedvenc Earth, Wind & Fire számát, és a villódzó riadófényekre antidepresszáns táncot járt.
* 1981-ben hadbíróság előtt elítélték. Nem hagyta el soha lábát a boogie.

### Susan "Révész" R.

* 1975-től a USS Charon kapitánya ezredesi ranggal.
* Az első női parancsnok egy ekkora méretű anyahajón.
* 1975 és 1981 között 60 bevetésen vett részt.
* 1980-ban feltérképezetlen ázsiai vizeken körbevették az anyahajót ismeretlen jelzéssel ellátott, feltehetően csempészhajók. 12 hajó vette körbe a Charon-t. Azonnal tüzet is nyitottak az amerikai hadihajóra.
* Első tisztére bízva az irányítást, Susan R. maga szállt egyik vadászgépükbe, amire több hordó kerozint csatolt.
* 11 csempészhajót gyújtott fel, 1-be pedig becsapódott, így süllyesztve el. Néhány óra keresés után eszméletlenül találták a nyílt óceánon.
* A fedélzetre érve magához tért, és további parancsokat osztott. Így lett ő a Révész, aki a pokol vizein is keresztülviszi a legénységét.
* 1982-ben politikai okokból került hadbíróság elé.

### Benett B.

* 1981-ben mindenféle magyarázat nélkül jelent meg Fort Leavenworth katonai börtönében.
* Semmi személyi dokumentum, csak egy századosi rangjelzés.
* A feltűnése után keresésbe fogtak a katonai archívumban: a dokumentumok szerint 1949 óta fogságban van.
* Elmondása szerint harminckét éves.
* Nem érti mi folyik körülötte...

### Ivan T.

* 1976-ban az FBI különleges ügynökének nevezték ki.
* Feladatául kapta, hogy a szovjet információkat adatbázisba rendezze.
* 1979-ben megelégelte az irodai munkát, és a szovjet hírszerzésnek ajánlotta szolgálatait (GRU).
* Szovjet kettős ügynökökről és lehallgatási hadműveletekről adott ki információkat.
* 1981-ben Moszkvába menekült az amerikai hatóságok elől, ahol a szovjet titkosszolgálatok alkalmazásába került.
* 1982-ben rejtélyes körülmények között ismét amerikai földön látták, és hamarosan le is tartóztatták.
* A hadbíróság előtt folyamatosan azt állította, hogy rendelkezésére áll egy dokumentum egyenesen Moszkvából kiszivárogtatva az amerikaiak számára. Ha szabadon engedik, mondta, átadja kormány számára.
* Tizenötszörös életfogytiglanra ítélték. Nem találták meg azokat az aktákat.

### Kathrin "Eszelős Kate" S.

* 1972-ben csatlakozott az első nők között a brit SAS-hoz.
* 1977-re parancsnokként egy kisebb egységgel hadműveletet vezetett egy ománi lázadó sejt kifüstölésében.
* A gerillák egy erődöt vettek a birtokukba, és hetek óta visszatartották a helyi erőket.
* Éjszaka érkezett a SAS osztag, de a helyi erők amatőr viselkedése miatt elveszett a meglepetés ereje, és össztűz alá vették őket.
* A barikádok és az ostromágyú mellett vonultak fedezékbe, míg végül Eszelős Kate megunta a történéseket, és lábon lőtte mind a 30 ománi katonát, és egymaga tolta át az éjszakában az erődig az ostromágyút, míg társai fedezték.
* Egy gránáttal betörte a főkaput, és bevonszolta hatalmas monstrumot.
* 5 lövést adott le egy olyan ostromágyúval, amit más esetben egy 6 fős osztag működtet. A gerillák azonnal megadták magukat Eszelős Kate-nek.
* Egy héttel később már börtönben ült azért a harminc katona miatt, akiket lábon lőtt. Sosem ismerte el bűnösségét.

### Daniel "Földigiliszta" S.

* 1974-ben csatlakozott az Amerikai Tengerészgyalogsághoz.
* 1978-ban tizedesi rangot kapott, de igazán elégedetlen volt az előmenetelével 4 év tapasztalattal a háta mögött.
* 1979-ben egy líbiai túszmentőakcióval bízták meg osztagát.
* Rutinbevetésnek tűnt, de kiderült, hogy egy teljes gerillacsoport őrzi a kiemelt fontosságú CIA ügynököt túszként.
* Amint magukra vonták a figyelmet, vissza kellett vonulniuk a hadműveleti alaptáborba...
* ...volna.
* Daniel S. elővette gyalogsági ásóját, és megszegve felettese parancsait, elkezdte beásni magát a sivatagi homokba.
* Két napon és két éjszakán át várt, amíg a líbiai csoport ellentámadást intézett az amerikai tábor ellen.
* Eljött Daniel nagy napja: miután áthaladtak fölötte járműveikkel és fegyvereseikkel, kitört rejtekhelyéről, és hátba támadta a túszejtőket.
* Ezek után ő maga, egyedül próbálkozott meg a túszmentéssel, de halálos sebet kapott, és a túszt is kivégezték.
* Megkapta a Purple Heart kitüntetést, viszont azonnal el is ítélte a hadbíróság egyértelmű vádak alapján.
* Szabadulása előtt 1 héttel vonták be a Lélekbárka projektbe...